Ferring Sø
Ferring Sø, brakvandssø nær Vesterhavet, ca. 10 km vest for Lemvig; 320 ha.
Søen, nord for landsbyen Ferring og syd for sommerhusområdet Vejlby Klit, er en lavvandet (maks. 2,4 m), næringsrig og betydeligt forurenet brakvandssø, adskilt fra Vesterhavet af en smal landtange, beskyttet af høfder. Mod øst er søen afgrænset af gamle, stejle kystskrænter.
Den menes at være en tidligere havbugt, og via de mindre søer, Sønder Vese, Mellem Vese, Nørre Vese samt Hygum Nor har den nu afløb til Nissum Bredning (Limfjorden).
Søen er især om vinteren rasteplads for mange fuglearter, ikke mindst dykænder. På grund af søens forurening af næringsstoffer er badning ikke tilrådeligt.
I 2015 blev der etableret en vandresti rundt om søen samtidig med at der på tangen blev anlagt en cykelsti som Lemvig Kommune ønsker skal indgå i Vestkyststien, den Nationale Cykelrute 1. Stien forbinder desuden de to sommerhusområder hhv. syd og nord for søen - Ferring Strand og Vejlby Klit.